Source: https://www.riigiteataja.ee/akt/13344385
Timestamp: 2020-08-07 09:37:29+00:00
Document Index: 6302201

Matched Legal Cases: ['§ 2', '§ 3', '§ 4', '§ 5', '§ 6', '§ 61', '§ 7', '§ 2', '§ 3', '§ 4', '§ 5', '§ 6', '§ 61', '§ 7']

Riiklikult tagatud elamumajanduslaenude sihtgrupid ja laenutagatiste ülempiirid – Riigi Teataja
Riiklikult tagatud elamumajanduslaenude sihtgrupid ja laenutagatiste ülempiirid
Riiklikult tagatud elamumajanduslaenude sihtgrupid ja laenutagatiste ülempiirid - sisukord
§ 2 Riiklikult tagatud elamumajanduslaenude sihtgrupid
§ 3 Noore pere sihtgrupp
§ 4 Noore spetsialisti sihtgrupp
§ 5 Tagastatud eluruumis elava üürniku sihtgrupp
§ 6 Korteriomanike ühisuse sihtgrupp
§ 61 Riiklikult tagatud elamumajanduslaenude tagatiste ülempiirid
Vastu võetud 01.04.2004 nr 95
RT I 2004, 21, 147
jõustumine 10.04.2004
31.03.2005 RT I 2005, 19, 115 30.04.2005
01.07.2010 RT I 2010, 48, 296 19.07.2010
Määrus kehtestatakse «Ettevõtluse toetamise ja laenude riikliku tagamise seaduse» § 7 lõike 3 alusel.
Määrusega kehtestatakse riigi poolt ettevõtlus- ja elamumajanduslaenude tagamiseks asutatud Krediidi ja Ekspordi Garanteerimise Sihtasutuse KredEx (edaspidi sihtasutus) poolt tagatud elamumajanduslaene saavad sihtgrupid ja laenutagatiste ülempiirid.
[RT I 2005, 19, 115 - jõust. 30.04.2005]
§ 2. Riiklikult tagatud elamumajanduslaenude sihtgrupid
Riiklikult tagatud elamumajanduslaenude sihtgrupid on:
1) noor pere;
2) noor spetsialist;
3) tagastatud eluruumis elav üürnik;
4) korteriühistu;
5) hooneühistu;
6) korteriomanike ühisus.
§ 3. Noore pere sihtgrupp
Noor pere käesoleva määruse tähenduses on vähemalt üht kuni 15-aastast (kaasa arvatud) last kasvatav vanem või vanemad, kusjuures vanemaks loetakse ka eestkostja.
§ 4. Noore spetsialisti sihtgrupp
(1) Noor spetsialist käesoleva määruse tähenduses on kõrghariduse, keskerihariduse või kutsekeskhariduse (põhihariduse või keskhariduse baasil) omandanud või kutseõppe põhihariduse baasil või kutseõppe keskhariduse baasil lõpetanud kuni 30-aastane (kaasa arvatud) isik:
1) kellega on sõlmitud tööleping, kusjuures katseaja rakendamise korral peab see olema lõppenud;
2) kellega on sõlmitud teenistusleping, kusjuures katseaja rakendamise korral peab see olema lõppenud;
3) kes on nimetatud ametisse «Avaliku teenistuse seaduse» alusel, kusjuures katseaja rakendamise korral peab see olema lõppenud;
4) kellega on sõlmitud juhatuse liikme leping;
5) kes on äriregistris registreeritud füüsilisest isikust ettevõtja, kusjuures ta peab olema tegutsenud ettevõtjana vähemalt üks aasta.
(2) Lõike 1 punktides 1–5 nimetatud tingimustele ei pea isik vastama samal ajal.
[RT I 2010, 48, 296 - jõust. 19.07.2010]
§ 5. Tagastatud eluruumis elava üürniku sihtgrupp
(1) Tagastatud eluruumis elav üürnik käesoleva määruse tähenduses on omandireformi objektiks oleva õigusvastaselt võõrandatud varana tagastatud eluruumides tagastamise hetkel üürilepingut omav järgmine isik, kusjuures üürileping peab kehtima riiklikult tagatud elamumajanduslaenu taotlemise hetkel:
1) üürnik;
2) üürniku abikaasa või isik, kellega laenusaaja elab faktiliselt koos abielu sõlmimata;
3) üürnikuga koos elanud täisealine perekonnaliige, kellega sõlmiti üürileping seoses üürniku surmaga.
(2) Lisaks lõikes 1 nimetatud isikutele loetakse tagastatud eluruumis elavaks üürnikuks ka sellise üürniku täisealine perekonnaliige.
§ 6. Korteriomanike ühisuse sihtgrupp
Korteriomanike ühisuse sihtgrupp käesoleva määruse tähenduses on «Korteriomandiseaduses» määratletud korteriomanike ühisuses osalevad korteriomanikud.
§ 61. Riiklikult tagatud elamumajanduslaenude tagatiste ülempiirid
Sihtasutuse poolt sõlmitud noore pere, noore spetsialisti ja tagastatud eluruumis elava üürniku sihtgrupi elamumajanduslaenu tagatislepingust tuleneva tagatise ülempiir ei tohi ületada 300 000 krooni ühe tagatislepingu kohta.
§ 7. [Käesolevast tekstist välja jäetud.]